
A kazak nyelv színnevei

A kazak nyelv színnevei
A különböző nyelvek színneveinek a nyelvészeti típusú vizsgálata az utóbbi időben egyre nagyobb népszerűségnek örvend. A színnevek vizsgálata segítséget nyújt a nyelvek történetének, fejlődésének, továbbá a nyelvhasználók kultúrájának, gondolkodásának a megismeréséhez. Az általam választott nyelvben, a kazakban megtalálható színneveket a történeti nyelvészet eszközeivel vizsgálom. A vizsgálódáshoz körülbelül egy ötszáz szót tartalmazó lista áll a rendelkezésemre, amelyet kazak nyelvű szótárakból gyűjtöttem össze. A listában a színnevekből képzett szavak, továbbá olyan összetett szavak, szószerkezetek szerepelnek, amelyek színneveket tartalmaznak. Dolgozatomban elsőként kutatástörténeti áttekintést nyújtok a nyelvészeti típusú színnév kutatásokról, majd azt vizsgálom, hogy a színek milyen szimbolikus, átvitt értelmű jelentéssel bírnak az egyes színek a kazak nyelvi beszélők számára, majd a színnevekből képzett szavak kategóriáit és funkcióit mutatom be. A színnevek egy különös és speciális csoportját alkotják azon szóösszetételek, amelyeknek egyik eleme valamilyen színnév, kutatásom központjába ezen összetételeket helyezem, elsősorban jelentéstani szempontból vizsgálva.



